钦定古今图书集成/明伦汇编/官常典/第323卷 > 余懋衡
## 钦定古今图书集成/明伦汇编/官常典/第323卷 > 余懋衡

按《明外史》本传：“懋衡，字持国，婺源人，万历二十年进
士。除永新知县，征授御史。帝以殿工广设矿税使懋
衡上疏言：‘与其骚扰里巷，榷及鸡豚，曷若明告天下，
稍增田赋，共襄殿工。今避加赋之名而为竭泽之计，
其害实倍于加赋’。”忤旨，停俸一年。巡按陜西税监梁
永尝辇私物于畿辅，役人马甚众，懋衡奏于朝，永大
恨。其爪牙乐纲俾膳夫毒懋衡，再中毒不死，收拷膳
夫，获纲所予贿及馀蛊，遂上疏极论永罪，且自乞罢。
言官亦争论永，帝皆不省。永虑军民为难自危，广召
亡命环甲昼夜卫。御史王基洪声言永必反，陈永斩
关及杀掠吏民状甚悉。及巡抚顾其志疏上，颇讳之，
永得借口辨。帝疑御史言不实。而咸宁、长安二知县
持之益急，诸无赖稍散去。其渠魁王九功辈多私装，
恐为有司所迹，托言永遣乘马结阵而逃。方驰县，隶
追及之华，阴相格斗，已皆被絷，懋衡遂以反逆闻。永
窘甚，爪牙尽亡，独纲在，乃教永诬劾咸宁知县满朝
荐。朝荐被逮，永不久亦撤还，关中始靖。懋衡寻以忧
归，起掌河南道事。擢大理右寺丞，引疾去。天启元年，
起历大理左少卿，进右佥都御史，与尚书张世经共
理京营戎政。进右副都御史，改兵部右侍郎，俱理戎
政。三年八月，廷推南京吏部尚书，以懋衡副李三才。
推吏部左侍郎，以曹于汴副冯从吾。帝皆用副者。大
学士叶向高等力言不可，弗听。懋衡、于汴亦以资后，
三才等力辞新命，引疾归。明年十月再授前职。懋衡
以珰势方张，坚卧不起。既而奸党张讷丑诋讲学诸
臣，以懋衡、从吾及孙慎行为“三大头目”，遂削夺。崇祯
初，复其官。